CELEX: 52018PC0068
Language: mt
Date: 2018-02-13
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lid-Danimarka sabiex tapplika miżura speċjali li tidderoga mill-Artikolu 75 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 13.2.2018
            COM(2018) 68 final
            2018/0027(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lid-Danimarka sabiex tapplika miżura speċjali li tidderoga mill-Artikolu 75 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill billi jaġixxi, unanimament fuq proposta mill-Kummissjoni, jista’ jawtorizza lil kwalunkwe Stat Membru biex japplika miżuri speċjali li jidderogaw mid-dispożizzjonijiet ta’ dik id-Direttiva, sabiex jissimplifika l-proċedura għall-ġbir tat-taxxa fuq il-valur miżjud (VAT) jew sabiex jipprevjeni ċerti forom ta’ evażjoni jew evitar tat-taxxa. 
            
            
               Permezz tal-ittra rreġistrata mal-Kummissjoni fil-21 ta’ Novembru 2017, id-Danimarka talbet awtorizzazzjoni biex testendi d-Deċiżjoni tal-Kunsill (UE) 2015/992
                  1
                u biex tapplika miżura li tidderoga mill-Artikolu 75 tad-Direttiva tal-VAT. 
            
            
               Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bit-talba tad-Danimarka permezz tal-ittra tas-7 ta’ Diċembru 2017 u lil Franza, lill-Ġermanja, lill-Iżvezja u lir-Repubblika Ċeka permezz tal-ittra tat-8 ta’ Diċembru 2017. Permezz tal-ittra tal-11 ta’ Diċembru 2017, il-Kummissjoni nnotifikat lid-Danimarka li kellha l-informazzjoni kollha meħtieġa biex tqis it-talba. 
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Sabiex tissimplifika l-ġbir tal-VAT u tiġġieled kontra l-evażjoni tat-taxxa, fl-2011 id-Danimarka talbet deroga li tippermetti l-introduzzjoni ta’ skema b’rata fissa għall-użu privat ta’ vetturi kummerċjali ħfief ta’ piż massimu awtorizzat ta’ mhux aktar minn tliet tunnellati li jkunu ġew irreġistrati biss għall-użu tan-negozju. It-talba għad-deroga ġiet approvata mid-Deċiżjoni ta’ Implimentazzjoni tal-Kunsill 2012/447/UE tal-24 ta’ Lulju 2012
                  2
               . Id-Danimarka talbet għal estensjoni tal-miżura li ġiet approvata mid-Deċiżjoni ta’ Implimentazzjoni tal-Kunsill (UE) 2015/992 tad-19 ta’ Ġunju 2015
                  3
               . Id-Deċiżjoni ta’ Implimentazzjoni tal-Kunsill tal-aħħar skadiet fil-31 ta’ Diċembru 2017. 
            
            
               Mingħajr tali miżura ta’ deroga l-leġiżlazzjoni Daniża timplika li kwalunkwe użu privat ta’ tali vettura rreġistrata biss għal skopijiet tan-negozju jkollu bħala konsegwenza li l-persuna taxxabbli titlef għalkollox id-dritt għat-tnaqqis tal-VAT fuq l-ispiża tax-xiri tal-vettura. Id-Danimarka tagħmel użu minn dispożizzjoni “standstill” skont l-Artikolu 176 tad-Direttiva tal-VAT fir-rigward tat-tnaqqis tal-VAT fuq l-ispejjeż tax-xiri u dawk operazzjonali ta’ vetturi kummerċjali ħfief ta’ piż massimu awtorizzat ta’ mhux iktar minn tliet tunnellati. Jekk negozju jirreġistra tali vettura kummerċjali ħafifa għal skopijiet tan-negozju biss, se jkun awtorizzat li jnaqqas il-VAT kollu fuq ix-xiri tal-vettura kif ukoll l-ispejjeż operazzjonali. Madankollu, negozju li jirreġistra vettura kummerċjali ħafifa kemm għall-użu tan-negozju kif ukoll personali mhuwiex awtorizzat li jnaqqas il-VAT fuq l-ispiża tax-xiri, iżda jkun jista’ jnaqqas għalkollox il-VAT fuq l-ispejjeż operazzjonali tal-vettura. 
            
            
               Is-sistema Daniża kif deskritta hawn fuq tista’ tkun ikkumplikata u għalja biex tiġi amministrata, kemm għall-persuna taxxabbli kif ukoll għall-amministrazzjoni tat-taxxa. Għalhekk id-Danimarka talbet li tapplika proċedura simplifikata kif mogħtija qabel mid-Deċiżjoni ta’ Implimentazzjoni tal-Kunsill 2012/447/UE u sussegwentement mid-Deċiżjoni ta’ Implimentazzjoni tal-Kunsill (UE) 2015/992. 
            
            
               Is-sistema ta’ rata fissa li tintuża fid-Danimarka tista’ tintuża minn persuna taxxabbli għal massimu ta’ għoxrin jum kull sena kalendarja għal spiża ta’ DKK 40 kuljum. L-ammont ta’ DKK 40 kuljum ikopri biss il-VAT u ġie stabbilit mill-Gvern Daniż fuq il-bażi ta’ analiżi tal-istatistiċi nazzjonali. Ħlas simili, skont leġiżlazzjoni nazzjonali separata, ikun meħtieġ biex ikopri t-taxxa tad-dħul meta tiġi skrappjata karozza tal-kumpanija, flimkien ma’ ħlas addizzjonali fuq it-taxxa taċ-ċirkolazzjoni. Jekk persuna taxxabbli tuża l-vettura għal aktar minn għoxrin jum f’sena kalendarja, japplikaw ir-regoli “standstill” attwali, u l-persuna taxxabbli titlef għalkollox id-dritt għal tnaqqis mill-ispejjeż tax-xiri tal-vettura. 
            
            
               L-awtoritajiet Daniżi żviluppaw sistema elettronika li permezz tagħha l-persuni taxxabbli jistgħu jħallsu r-rata fissa ta’ kuljum online. L-awtoritajiet jqisu li s-sistema tissimplifika l-obbligi ta’ kontabbiltà għall-persuni taxxabbli kif ukoll id-dmir tal-awtoritajiet tat-taxxa biex jiġbru u jimponu t-taxxa.
            
            
               Il-proċedura simplifikata hija fakultattiva. Għalhekk il-persuna taxxabbli xorta tkun tista’ tirreġistra l-vettura kummerċjali ħafifa tagħha kemm għall-użu tan-negozju kif ukoll għall-użu privat jekk dan ikun jaqbel fiċ-ċirkostanzi tagħha. 
            
            
               Kif mitlub mill-Artikolu 3 tad-Deċiżjoni ta’ Implimentazzjoni tal-Kunsill (UE) 2015/992, id-Danimarka ressqet rapport dwar ir-reviżjoni tal-miżura flimkien mat-talba għall-estensjoni. Skont l-awtoritajiet Daniżi, il-proċedura ssimplifikata ħadmet tajjeb ħafna fl-aħħar snin u jsibu raġunijiet tajbin biex ikomplu b’tali proċedura. Peress li l-adozzjoni tal-miżura ta’ deroga mill-Kummissjoni se jseħħ wara l-iskadenza tad-Deċiżjoni ta’ Implimentazzjoni tal-Kunsill (UE) 2015/992 (jiġifieri wara l-31 ta’ Diċembru 2017), din il-proposta ma tistax testendi l-miżura preċedenti. 
            
            
               •Konsistenza mad-dispożizzjonijiet eżistenti fil-qasam ta’ politika
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, dan jawtorizza lill-Istati Membri jkomplu japplikaw l-esklużjonijiet li kienu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet “standstill” li jirrestrinġu d-dritt għal tnaqqis marbut mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli dwar liema kategoriji tan-nefqa jistgħu jkunu soġġetti għal restrizzjoni fuq id-dritt għal tnaqqis
                     4
                  , it-tali deroga hija xierqa sakemm jiġu armonizzati dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT.
            
         
         
            
               •Sussidjarjetà (għall-kompetenza mhux esklużiva) 
            
            
               Meta wieħed iqis id-dispożizzjoni tad-Direttiva tal-VAT li fuqha hija bbażata l-proposta, il-proposta tidħol fil-kompetenza esklużiva tal-Unjoni. Għalhekk, il-prinċipju tas-sussidjarjetà ma japplikax.
            
            
               •Proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin. 
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan segwit, jiġifieri biex jiġu ssimplifikati l-obbligi tal-VAT u l-ġbir tal-VAT, kif ukoll biex tiġi miġġielda l-evażjoni tat-taxxa. 
            
            
               
            
            
               •Għażla tal-istrument
            
            
               L-istrument propost: Deċiżjoni ta’ Implimentazzjoni tal-Kunsill
            
            
               Skont l-Artikolu 395 tad-Direttiva dwar il-VAT, tista’ tingħata deroga mir-regoli komuni dwar il-VAT biss bl-awtorizzazzjoni tal-Kunsill li jaġixxi b’mod unanimu fuq proposta mill-Kummissjoni. Barra minn hekk, Deċiżjoni tal-Kunsill hija l-aktar strument adattat billi tista’ tiġi indirizzata lil Stati Membri individwali. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba magħmula mid-Danimarka u tirrigwarda biss lil dan l-Istat Membru. 
               
            
            
               •Ġbir u użu tal-kompetenzi
            
            
               Ma kienx hemm bżonn ta’ għarfien espert estern. 
            
            
               •Valutazzjoni tal-impatt
            
            
               
                  Il-proposta tfasslet biex tiġġieled kontra l-evażjoni tal-VAT u biex tissimplifika l-proċedura ta’ impożizzjoni tat-taxxa, u għaldaqstant għandha impatt pożittiv potenzjali fuq in-negozji kif ukoll fuq l-amministrazzjonijiet. Id-Danimarka identifikat is-soluzzjoni bħala miżura xierqa. Id-Danimarka ressqet ir-rapport dwar ir-rieżami tal-miżura li skontu l-proċedura ssimplifikata ħadmet tajjeb ħafna fl-aħħar snin u hemm raġunijiet tajbin biex ikomplu b’tali proċedura. 
               
            
            
               4.IMPLIKAZZJONI GĦALL-BAĠIT
            
            
               
                  Il-proposta mhi se jkollha l-ebda implikazzjoni negattiva għall-baġit tal-UE. 
               
            
            
               5.ELEMENTI OĦRA
            
         
         
            
               
                  Il-proposta tinkludi klawżola ta’ estinzjoni; terminu preskrittiv awtomatiku li huwa stabbilit għall-31 ta’ Diċembru 2020.
               
               
                  F’każ li d-Danimarka tikkunsidra estensjoni tal-miżura ta’ deroga lil hinn mill-2020, jenħtieġ li jintbagħat rapport lill-Kummissjoni li jinkludi rieżami tal-miżura flimkien mat-talba għal estensjoni sa mhux aktar tard mill-31 ta’ Marzu 2020. 
               
               
            
            
               2018/0027 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lid-Danimarka sabiex tapplika miżura speċjali li tidderoga mill-Artikolu 75 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  5
               , u b’mod partikolari l-Artikolu 395(1) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz tal-ittra rreġistrata mal-Kummissjoni fil-21 ta’ Novembru 2017, id-Danimarka talbet, skont l-Artikolu 395(2) tad-Direttiva 2006/112/KE, awtorizzazzjoni biex tapplika miżura li tidderoga mill-Artikolu 75 ta’ dik id-Direttiva li tirregola d-dritt għal tnaqqis tal-VAT tal-input.
            
            
               (2)Skont it-tieni subparagrafu tal-Artikolu 395(2) tad-Direttiva 2006/112/KE, il-Kummissjoni, permezz tal-ittri tas-7 ta’ Diċembru 2017 u tat-8 ta’ Diċembru 2017, infurmat lill-Istati Membri l-oħra bit-talba mressqa mid-Danimarka u permezz tal-ittra tal-11 ta’ Diċembru 2017, innotifikat lid-Danimarka li kellha l-informazzjoni kollha meħtieġa biex tqis it-talba.
            
            
               (3)Mingħajr miżura ta’ deroga, il-leġiżlazzjoni fid-Danimarka timplika li jekk vettura kummerċjali ħafifa ta’ piż massimu awtorizzat sa tliet tunnellati tkun reġistrata mal-awtoritajiet Daniżi bħala li tintuża għal skopijiet tan-negozju biss, il-persuna taxxabbli tkun awtorizzata li tnaqqas għalkollox il-VAT tal-input fuq l-ispejjeż tax-xiri u operazzjonali tal-vettura. Jekk tali vettura sussegwentement tintuża għal skopijiet privati, il-persuna taxxabbli titlef id-dritt għat-tnaqqis tal-VAT imħallsa fuq l-ispiża tax-xiri tal-vettura. 
            
            
               (4)Sabiex jittaffew il-konsegwenzi ta’ dan ir-reġim, id-Danimarka talbet awtorizzazzjoni biex tapplika miżura speċjali li tidderoga mill-Artikolu 75 tad- Direttiva tal-Kunsill 2006/112/KE. Id-deroga ingħatat bid-Deċiżjoni ta’ Implimentazzjoni tal-Kunsill 2012/447/UE
                  6
               , u sussegwentement bid-Deċiżjoni ta’ Implimentazzjoni tal-Kunsill (UE) 2015/992 tad-19 ta’ Ġunju 2015
                  7
               . Id-Deċiżjoni ta’ Implimentazzjoni tal-Kunsill tal-aħħar skadiet fil-31 ta’ Diċembru 2017. 
            
            
               (5)Il-miżura tippermetti li l-persuni taxxabbli, li jkunu rreġistraw vettura għal skopijiet tan-negozju biss, jużaw il-vettura għal skopijiet mhux tan-negozju, u li jikkalkulaw l-ammont taxxabbli tal-valur meqjus ipprovdut skont l-Artikolu 75 tad-Direttiva tal-Kunsill 2006/112/KE abbażi ta’ rata fissa ta’ kuljum, minflok ma jitilfu d-dritt tagħhom li jnaqqsu l-VAT imħallsa fuq l-ispiża tax-xiri tal-vettura. 
            
            
               (6)Madankollu, jenħtieġ li l-metodu ta’ kalkolu ssimplifikat ikun limitat għal għoxrin jum ta’ użu mhux tan-negozju għal kull sena kalendarja, u l-ammont b’rata fissa tal-VAT li jrid jitħallas jenħtieġ li jkun iffissat għal DKK 40 għal kull jum ta’ użu mhux tan-negozju. Dan l-ammont ġie stabbilit mill-Gvern Daniż abbażi ta’ analiżi tal-istatistiċi nazzjonali.
            
            
               (7)Din il-miżura, li jenħtieġ li tapplika għal vetturi kummerċjali ħfief b’piż massimu awtorizzat sa tliet tunnellati, għandha l-għan li tissimplifika l-obbligi tal-VAT tal-persuni taxxabbli li, darba kultant, jagħmlu użu mhux tan-negozju ta’ vettura rreġistrata għal skopijiet tan-negozju. Madankollu, jibqa’ possibbli li persuna taxxabbli tagħżel li tirreġistra vettura kummerċjali ħafifa għal skop tan-negozju kif ukoll għall-użu personali. Meta tagħmel hekk, il-persuna taxxabbli titlef id-dritt li tnaqqas il-VAT fuq ix-xiri tal-vettura iżda ma tkun meħtieġa tħallas ebda imposta ta’ kuljum għal xi użu privat.
            
            
               (8)Li tiġi permessa miżura li tiżgura li persuna taxxabbli li tagħmel użu mhux tan-negozju ta’ darba kultant minn vettura rreġistrata għal skopijiet tan-negozju ma tkunx imċaħħda għalkollox mid-dritt għat-tnaqqis tal-VAT tal-input fuq dik il-vettura huwa konsistenti mar-regoli ġenerali dwar tnaqqis kif stabbiliti bid-Direttiva tal-Kunsill 2006/112/KE. 
            
         
         
            
               (9)Jenħtieġ li l-awtorizzazzjoni tkun valida għal perjodu limitat. 
            
            
               (10)F’każ li d-Danimarka titlob estensjoni oħra tal-miżura ta’ deroga lil hinn mill-2020, jenħtieġ li tressaq rapport lill-Kummissjoni flimkien mat-talba għal estensjoni mhux aktar tard mill-31 ta’ Marzu 2020.
            
            
               (11)Huwa meqjus li d-deroga se jkollha biss effett negliġibbli fuq l-ammont totali ta’ dħul mill-VAT miġbur fl-istadju tal-konsum finali, u li mhijiex se jkollha effetti negattivi fuq ir-riżorsi proprji tal-Unjoni li ġejjin mill-VAT.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 75 tad-Direttiva tal-Kunsill 2006/112/KE, meta persuna taxxabbli tuża għal skopijiet privati, jew ta’ dawk impjegati magħha, jew b’mod iktar ġenerali għal skopijiet oħra barra minn dawk tan-negozju tagħha, vettura kummerċjali ħafifa li tkun ġiet irreġistrata għall-użu tan-negozju biss, id-Danimarka hija awtorizzata li tistabbilixxi l-ammont taxxabbli b’referenza għal rata fissa għal kull jum tat-tali użu.
            
            
               Ir-rata fissa kull jum imsemmija fl-ewwel paragrafu għandha tkun DKK 40. 
            
            
               Artikolu 2
            
            
               Il-miżura msemmija fl-Artikolu 1 għandha tiġi applikata biss fil-każ ta’ vetturi kummerċjali ħfief b’piż totali massimu awtorizzat ta’ tliet tunnellati. 
            
            
               Din il-miżura ma għandhiex tapplika fejn l-użu privat jaqbeż l-20 jum kull sena kalendarja.
            
            
               Artikolu 3
            
            
               Din id-Deċiżjoni għandha issir effettiva fil-jum tan-notifika tagħha.
            
            
               Din id-Deċiżjoni għandha tiskadi fil-31 ta’ Diċembru 2020.
            
            
               Kull talba għal estensjoni tal-miżura stipulata f’din id-Deċiżjoni għandha titressaq lill-Kummissjoni sal-31 ta’ Marzu 2020 u għandha tiġi akkumpanjata b’rapport li jinkludi reviżjoni tal-miżura. 
            
            
               Artikolu 4
            
            
               Din id-Deċiżjoni hija indirizzata lir-Renju tad-Danimarka.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 159, 25.06.2015, p. 66.
               
               
                  
                     (2)
                  
                        ĠU L 202, 28.07.2012, p. 24.
               
               
                  
                     (3)
                  
                        ĠU L 159, 25.06.2015, p. 66. 
               
               
                  
                     (4)
                  
                        COM (2004) 728 final - Proposta għal direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014
                  
                  (ĠU C 153 , 21. 05. 2014, p. 3) 
               
               
                  
                     (5)
                  
                        ĠU L 347, 11.12.2006, p. 1.
               
               
                  
                     (6)
                  
                        ĠU L 202, 28.07.2012, p. 24
               
               
                  
                     (7)
                  
                        ĠU L 159, 25.06.2015, p. 66.